title: Léon Jasson
text: Léon Jasson, ganet e Baod e 1921 hag aet da anaon d'ar 17 a viz Gouere 1946 e Roazhon a zo anavezet evel broadelour breton bet ezel eus ar Bezen Perrot, ur strollad armet a vroadelourien vreton engouestlet e lu an Trede Reich hag implijet a-enep paotred ar strouezheg.
  Bez' eo unan eus ar re nemeto a zo bet kondaonet d'ar marv goude an Eil Brezel-bed.
  
  Buhez Léon Jasson
  
  Bet eo bet er c'hloerdi met dre levezon Célestin Lainé e teuas da vezañ enep Iliz Roma.
  Bet eo bet ezel er Bagadoù Stourm.
  
  Gant nebeut-tre a izili eus ar Bagadoù-Stourm ez eas da heul Célestin Lainé etrezek ar Bezen Perrot. Anat ez eo Léon Jasson troet-krenn gant tuadur ha selloù Célestin Lainé. Goude bezañ kuitaet ar Bagadoù Stourm e oa kounnaret-groñs a-enep ar re a oa chomet eno hag a-enep luskad Raymond Delaporte ha na felle ket dezho sevel a-du-krenn gant an Trede Reich ha dougen an armoù.
  
  Léon Jasson a oa ezel er Bezen Perrot gant ar renk a Oberscharführer der SS (berraet en Oscha, renk adjudant en armeoù Europa). Lesanvet e oa Gouez. Penn bagad kentañ ar Bezen Perrot e oa.
  Gloazet-don e voe en e zorn e Kanuhel d'ar 25/26 a viz Gouere 1944 en un emgann a-enep paotred ar strouezheg.
  
  Hervez Olier Mordrel e vije bet o stourm en ur bagad SS e-pad emgann Bastogne da vare emgann an Ardennes
  
  Klask a reas kuzhat evel un trevour en un ti-feurm e Lauterbach en Hessen, met flatret e voe gant ur prizoniad-brezel gall. Harzet e voe gant an Amerikaned.
  
  Mervel a reas fuzuilhet gant an arme c'hall e Roazhon er memes devezh evel André Geffroy Ferrand, un ezel all eus ar Bezen Perrot d'ar 17 a viz Gouere 1946.
  
  Arroudoù
  
  Arroudoù a-ziwar Léon Jasson
  
  Levrlennadur 
   Breiz atao: ou, Histoire et actualité du nationalisme breton gant Olier Mordrel, embannadur A. Moreau, 1973
   Le rêve fou des soldats de Breiz-Atao gant Ronan Caerleon, embannadur Nature et Bretagne, 1974, Dastumadenn Passants de l'histoire de Bretagne
   Le Bezen Perrot, Kristian Hamon, Yoran Embanner, 2004
  
  Adkemer er sevenadur 
   L'enfant en fuite, romant gant Jean-Hugues Lime, embannet d'ar 7 a viz Ebrel 2015 (ISBN 9782749143590)
  
  Liammoù diavaez 
   Bezen Perrot: The Breton nationalist unit of the SS, 1943-1945, Daniel Leach, University of Melbourne, e-Keltoi, Volume 4
  
  Notennoù ha daveennoù 
  
  Kenlabourerien Breizh
  Emsaverien Breizh
  Bezen Perrot
  Ganedigezhioù 1921
  Marvioù 1946
  Izili ar Waffen-SS